和李元叔秋懷  其二
作者：綦崇禮
朝代：宋

paragraphs: 杜門身塊坐，息念心灰死。
香火遠祠庭，文書凈窗几。
治劇力豈任，投閑計良是。
深慚未報恩，尚費官倉米。
吾儕晚聞道，錯以名爲市。
那知標榜著，便有謗尤起。
如君取已多，蚤合登貴仕。
况彼青箱業，家聲在人耳。
草草脱廌冠，重升未應止。
但願毋近名，嘉言終合指。